《和项平父送别》
宋代·孙应时

长江风景旧闻知，雪里经行变大奇。
官舍荒凉乏松竹，边城清晏少文移。
有时怀古登临久，自省无才职分卑。
白日闭门还独笑，读书吾亦太营私。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。